Nafarroako Parlamentuko Mahaiak, 2021eko azaroaren 22an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako gaurkotasun handiko galdera, osasun-sistema nazionala leheneratu eta despribatizatzeko Diputatuen Kongresuan aurkeztu den legegintzako herri-ekimenari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2021eko azaroaren 22an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko Marisa de Simón Caballero andreak, Legebiltzarreko Erregelamenduan ezarritakoaren babesean, gaurkotasun handiko honako galdera hau egiten du, Nafarroako Gobernuak ostegunea, 2021eko azaroaren 25eko Osoko Bilkuran, ahoz erantzun dezan:

Osasunari buruzko apirilaren 25eko 14/1986 Lege Orokorraren 90. artikuluak ezartzen du osasun administrazioek beren osasun-baliabideak modu optimoan baliatu behar dituztela, osasun-sistema pribatuarekin hitzarmena egin aitzin.

Testuinguru honetan, osasungintza publikoa ahultzearen truke aberasten ari da kapital pribatua. Izan ere, osasungintza pribatuarekiko gero eta hitzarmen gehiago ari dira egiten estatuan.

Nafarroan, zehazki, berrezarpen-tasetako murrizketa bortitzen eraginez, ezin izan da lan-eskaintza publikorik egin osasun arloan, igo egin da behin-behinekotasuna eta eragotzi egin da lanbide-profil berriko lanpostu berriak sortzea. Halere, zailtasunak zailtasun, O-NOZek herritarren osasun arloko beharrizan eta erronka berriei erantzuten jakin du, langile finkoen nahiz aldi baterakoen profesionaltasunari eta konpromisoari esker.

Orain dela egun batzuk, Kongresuko Mahaiak legegintzako herri-ekimen bat onartu zuen –”osasun-sistema nazionala leheneratu eta despribatizatzekoa”– izapidetzeko (500.000 sinadura bildu beharko dira).

Osasun-sistema nazionala leheneratzeko lege proposamen horrek Osasunari buruzko apirilaren 25eko 14/1986 Lege Orokorrean funtsezko honako alderdi hauek aldatzea jasotzen du:

– Pertsona guztientzako osasun-laguntza, horien egoera administratiboa zein ere den.

– Lege pribatizatzaileak indargabetzea eta pribatizatu diren zentroak berreskuratzea.

– Farmaziako eta osasun-produktuen sistema publiko bat sortzea, multinazionalekiko mendekotasuna ekiditeko.

– Oinarrizko Osasun Laguntza leheneratzea eta indartzea.

– Sektore publikoko zahar-etxeetako osasun-laguntza.

Osasunari buruzko apirilaren 25eko 14/1986 Lege Orokorra autonomia erkidego guztiek –baita Nafarroako Foru Komunitateak ere– bete beharreko oinarrizko araua denez, Nafarroako Gobernuak zer iritzi dio Osasun-sistema Nazionala leheneratzearren Diputatuen Kongresuan aurkeztu den legegintzako herri-ekimenaren edukiari?

Iruñean, 2021eko azaroaren 22an

Foru parlamentaria: Marisa de Simón Caballero